  Майя Бывальцева Глазкарын Быдӟым Атыкай ожез буре ваён интыостӥ нырысетӥзэ Удмуртиын «Вормон маршрутэз» («Маршрут Победы») кылдытӥзы. Онлайн-акциез Росси азьмуртэн Владимир Путинэн ялэм Буре ваёнъя но данлыкъя арлы тупатӥзы но Моногородъёсты азинтонъя фондлэн «Прошагай город» ӵектосэз улсын радъязы. Со сярысь Удмуртиысь тӧролэн но кивалтэтлэн пресс-службазы ивортэ. Удмуртилэн уйпал шоркараз ожен но историен герӟаськем интыостӥ куать иськемъем кульчоям маршрут кылдытӥзы Маршрут Свободы площадьысь «Нулевой километр» дорын кутске. Собере Чупчи шурлэн ярдуретӥз кудӟытӥсь юонъёсты поттӥсь завод завод доры вуэ. Быдӟым Атыкай ож аръёсы со юртын тамак поттон фабрика ужаз. Солы 1941-тӥ арын Ленинградысь но Феодосиысь тама лэсьтон фабрикаосысь ваем тӥрлык инъет луиз. Глазкарысь завод фронтлы махорка, табак но папиросъёс поттӥз. Куинетӥез дугдон инты – 1946-тӥ арын усьтэм Механикая чупчи завод. Сое 1941-тӥ арын пӧсьтолэзе кылдытэм Патронъёс поттон завод вылын кылдытӥзы, ож аръёсы отын ожгар снарядъёс лэсьтӥзы. Маршрутэ Геройёслэн скверзы но пыриз. Сое 1995-тӥ арын 7-тӥ куартолэзе, Вормонлы 50 ар тырмонлы сӥзьыса, сое усьтӥзы. Скверын Глазкарын но Глаз ёросын вордскем Совето Союзлэн но Россилэн Геройёсызлэн бюстъёссы сыло. Солэсь кыдёкын ӧвӧл, Горький нимо паркын, Совето Союзлэн Героезлэн, Белорус фронтын ожмаськем снайперлэн Татьяна Барамзиналэн синпелетэз сылэ. Озьы ик «Вормон маршрутэ» ожысь пӧртэм ужрадъёслы сӥзем кӧня ке буре ваён пулъёс, Глазкарысь ож дыръя бырем эмчиослы барельеф но ож дыръя бырем дышетӥсьёслы но дышетскисьёслы стела шедизы. Маршрут 1941-1945 аръёсы фронтын но ож мышкын вормонэз дурем муртъёслы с ож дыръя бырем муртъёслы сӥзем Вормон монумент азьын йылпумъяське. Онлайн-картае оглом 11 объектъёсты пыртӥзы «Прошагай город» ӵектос улсын Моногородъёсты азинтонъя фонд «Маршрут Победы» акци ялӥз. Отчы пыриськон понна моногородъёс интыосын лыдмет, схема кылдытыны, маршрутлы дырез чотаны но объектъёсты онлайн-карта вылын пусйыны кулэ.  Тодэ вайытом Быдӟым Атыкай ожын Вормонлы 75 ар тырмонлы сӥзьыса, 28-тӥ куартолэзе Ижкарын укмыс пӧртэм магнолиосты мерттӥзы. Тегъёс: Мерлык Удмуртия история Глазкар БыдӟымАтыкайож  